Santi Cazorla

Santiago ”Santi” Cazorla González (s. 13. joulukuuta 1984 Llanera, Asturian maakunta, Espanja) on espanjalainen jalkapalloilija. Hän edustaa Primera Divisiónissa pelaavaa Real Oviedoa. Pelipaikaltaan hän on hyökkäävä keskikenttäpelaaja, joka kykenee pelaamaan myös alempana keskikentän keskellä tai vasempana laitalinkkinä.
Ura.
Cazorla sai jalkapallo-oppinsa Real Oviedossa, josta hän siirtyi 18-vuotiaana Villarrealiin. Espanjan pääsarjassa Primera Divisiónissa hän teki ensiesiintymisensä 30. marraskuuta 2003 ottelussa Deportivo de La Coruñaa vastaan. Seuraavilla kausilla hän pelasi joukkueensa mukana myös Uefa-cupia ja Mestarien liigaa.
Kesällä 2006 Cazorla myytiin Recreativoon, jossa pelatun erinomaisen kauden jälkeen Villarreal käytti hänen sopimuksessaan ollutta takaisinostopykälää ja hankki hänet takaisin riveihinsä. Kaudella 2007–2008 hän kuului Villarrealin runkopelaajiin, kun joukkue sijoittui historiallisesti Primera Divisiónin toiseksi ja varmisti suoran paikan Mestarien liigan lohkovaiheeseen. Kauden 2008–2009 keväällä Villarreal koki merkittävän takaiskun, kun joukkueen avainpelaajiin kuuluva Cazorla mursi oikean jalkansa Espanjan liigan ottelussa Almeríaa vastaan. Tarkemmat tutkimukset osoittivat, että Cazorla ei pystynyt enää osallistumaan joukkueen loppukauden otteluihin.
26. heinäkuuta 2011 Cazorla siirtyi kesän aikana kovia satsauksia tehneeseen Málagaan. Andalusialaisseura maksoi hänestä 21 miljoonan euron siirtokorvauksen.
Vuoden 2012 kesällä Cazorla allekirjoitti sopimuksen Lontoolaisseura Arsenalin kanssa. Yhtenä syynä lähtöön Espanjan pääsarjassa pelaavasta Malagasta oli seuran huono varallisuustilanne ja palkkojen viivästely. Siirtosumman on arvioitu olevan noin 16 miljoonaa puntaa. 
Cazorla kuului Arsenalin vakiomiehistöön siirrostaan lähtien: kolmen ensimmäisen valioliigakautensa aikana hän pelasi yhteensä 106 ottelua 114 mahdollisesta. Mestarien liigassa hän pelasi samalla aikavälillä 24 ottelua. Hän pelasi avauskokoonpanossa Arsenalin voittaessa FA Cupin loppuottelun 2014 ja 2015. Cazorla loukkasi lokakuussa 2016 akillesjänteensä, eikä pelannut loppukaudella. Myös kausi 2017/18 jäi väliin. Cazorlan sopimus Arsenalin kanssa päättyi kesään 2018.
Kesällä 2018 kuntoutunut Cazorla palasi Villarrealiin. Paluukaudellaan Villarrealissa Cazorla pelasi 35 Primera Divisiónin ottelua, joissa hän teki neljä ja syötti kymmenen maalia. Eurooppa-liigassa hän pelasi 10 ottelua, joissa hän teki kaksi maalia ja antoi yhden maalisyötön. Hän pelasi myös yhden Copa del Reyn ottelun, jossa hän teki maalin. Kaudella 2019–2020 hän pelasi 35 sarjaottelua, joissa hän teki 11 ja syötti 10 maalia. Copa del Reyssä hän pelasi viisi ottelua, joissa hän teki neljä maalia ja antoi yhden maalisyötön.
Heinäkuussa 2020 Cazorla siirtyi qatarilaisseura Al-Saddiin. Hän pelasi seurassa kolmen kauden aikana 55 Qatar Stars Leaguen ottelua, joissa hän teki 23 ja syötti 25 maalia. AFC Champions Leaguessa hän pelasi 16 ottelua, joissa hän teki viisi maalia ja antoi neljä maalisyöttöä. Hän voitti Al-Saddissa Qatarin mestaruuden 2020 ja 2021, Qatarin emiirin cupin 2020 ja 2021, Qatarin liigacupin 2021 ja Qatari Stars Cupin 2020. Heinäkuussa 2021 hänet valittiin Qatarin vuoden pelaajaksi.
Elokuussa 2023 Cazorla palasi kasvattajaseuraansa Real Oviedoon. Cazorla pelasi paluukaudellaan Oviedossa 24 Segunda Divisiónin ottelua, yhden Copa del Reyn ottelun sekä yhden nousukarsintaottelun. Kaudella 2024–2025 hän pelasi 32 Segunda Divisiónin ottelua, joissa hän teki kolme ja syötti viisi maalia. Real Oviedo eteni sarjakauden päätteeksi jälleen nousukarsintoihin ja Cazorla teki nousukarsintojen välierien toisessa osaottelussa Almeríaa vastaan ratkaisevan 1–1-tasoitusmaalin, joka vei Oviedon nousukarsintojen loppuotteluun. Cazorla ei pelannut kaksiosaisen loppuottelun ensimmäisessä osaottelussa Mirandésia vastaan, jonka Oviedo hävisi lukemin 0–1. Toisessa osaottelussa Cazorla teki Real Oviedon 1–1-tasoitusmaalin ja ottelu päättyi Oviedon 3–1-voittoon jatkoajan jälkeen. Real Oviedo voitti loppuottelun yhteislukemin 3–2 ja nousi Espanjan korkeimmalle sarjatasolle Primera Divisióniin ensimmäistä kertaa 24 vuoden tauon jälkeen. Heinäkuussa 2025 Cazorla allekirjoitti Real Oviedon kanssa yksivuotisen jatkosopimuksen.
Maajoukkue.
Luis Aragonés valitsi Cazorlan Espanjan maajoukkueen kokoonpanoon kesän 2008 EM-kilpailuihin, joissa Espanja voitti mestaruuden. Ensiesiintymisensä maajoukkueessa hän teki kilpailuihin valmistaneessa harjoitusottelussa Perua vastaan 31. toukokuuta 2008. EM-kilpailuissa hän tuli vaihdosta kentälle viidessä ottelussa, mukaan lukien Saksaa vastaan käydyssä loppuottelussa, jossa hän pelasi viimeiset 24 minuuttia. Aikaisemmin hän oli pelannut Espanjan alle 21-vuotiaissa.
Cazorla voitti Euroopan-mestaruuden toistamiseen 2012. Hän pelasi Espanjan joukkueessa kahdessa ottelussa yhteensä 16 minuuttia. Hän pelasi kahdessa ottelussa myös MM-kilpailuissa 2014.
Saavutukset.
Arsenal
Al-Sadd
Espanjan maajoukkue